आंध्र प्रदेश में सामने आए Coronavirus के 67 नए मामले, एक और व्यक्ति ने तोड़ा दम
आंध्र प्रदेश में गुरुवार को कोरोना वायरस के 67 नए मामले सामने आए, जिससे राज्य में संक्रमण की संख्या बढ़कर 8.89 लाख से अधिक हो गई। वहीं बीते 24 घंटे में 54 और व्यक्ति इस महामारी से रिकवर हुए हैं।
अमरावती: आंध्र प्रदेश में गुरुवार को कोरोना वायरस के 67 नए मामले सामने आए, जिससे राज्य में संक्रमण की संख्या बढ़कर 8.89 लाख से अधिक हो गई। वहीं बीते 24 घंटे में 54 और व्यक्ति इस महामारी से रिकवर हुए हैं। चित्तूर जिले में सबसे अधिक 17 मामले दर्ज हुए, उसके बाद गुंटूर (12), पूर्वी गोदावरी और विशाखापत्तनम (10 प्रत्येक) और कडप्पा और नेल्लोर (4 प्रत्येक) मामले दर्ज किए गए। पूर्वी गोदावरी में कुल मामलों की संख्या 1.24 लाख को पार कर गई, जो आंध्र जिलों में सबसे अधिक है। जबकि राज्य की पॉजिटिविटी दर 6.52 प्रतिशत तक गिर गई, जो अब भी राष्ट्रीय औसत 5.25 प्रतिशत से अधिक है।आंध प्रदेश में कोरोना वायरस के सक्रिय मामले 619 हैं। वहीं, पिछले 24 घंटों में एक और व्यक्ति ने वायरस से दम तोड़ दिया, जिससे यहां कुल मौतों की संख्या बढ़कर 7,166 हो गई। इस बीच केन्द्रीय स्वास्थ्य मंत्रालय ने बताया कि कोविड-19 टीकाकरण के मामले में अमेरिका और इंग्लैंड के बाद भारत, दुनिया भर में तीसरे स्थान पर है। मंत्रालय ने बताया कि बृहस्पतिवार की सुबह आठ बजे तक देश भर में 94 लाख से ज्यादा स्वास्थ्यकर्मियों और कोरोना योद्धाओं को कोविड-19 का टीका लगाया जा चुका है।उसने कहा कि कोविड-19 संक्रमण के दर में भी पिछले सात दिनों में लगातार कमी आयी है। एक फरवरी को यह 1.89 प्रतिशत थी जो गिर कर बृहस्पतिवार को 1.69 प्रतिशत रह गयी। प्रांतों से प्राप्त रिपोर्ट के अनुसार, 18 फरवरी को सुबह आठ बजे तक 1,99,305 टीकाकरण सत्रों में टीके की कुल 94,22,228  खुराक के इंजेक्शन लाभार्थियों को लगाये गये हैं। इनमें 61,96,641 स्वास्थ्यकर्मी (पहली खुराक), 3,69,167 स्वास्थ्यकर्मी (दूसरी खुराक) और 28,56,420 कोरोना योद्धा (पहली खुराक) शामिल हैं। मंत्रालय ने बताया कि देश में 16 जनवरी से शुरू हुए कोविड-19 टीकाकरण अभियान के 28 दिन पूरे होने के बाद 13 फरवरी से उन लोगों को टीके की दूसरी खुराक का इंजेक्शन लगना शुरू हो गया है जिन्होंने कम से कम 28 दिन पहले पहली खुराक ली थी। कोरोना योद्धाओं का टीकाकरण दो फरवरी से शुरू हुआ। टीकाकरण के 33वें दिन (18 फरवरी) को 7,932 सत्रों में टीके के  4,22,998 खुराक के इंजेक्शन लगाए गए। इनमें से 3,30,208 लोगों को पहली खुराक जबकि 92,790  लोगों को टीके की दूसरी खुराक दी गई। मंत्रालय ने बताया कि टीके की दूसरी खुराक लेने वालों में से 58.20 प्रतिशत लोग सात राज्यों से हैं। अकेले कर्नाटक में 14.74 प्रतिशत (54,397 खुराक) इंजेक्शन लगे हैं। मंत्रालय ने बताया कि बृहस्पतिवार तक करीब 1.06 करोड़ (1,06,56,845) लोग संक्रमण मुक्त हुए हैं।